[pic] | KOMISIJA EVROPSKIH SKUPNOSTI |

Bruselj, 9.4.2008

SEC(2008) 443

DELOVNI DOKUMENT SLUŽB KOMISIJE

Spremni dokument k Predlog PRIPOROČILO EVROPSKEGA PARLAMENTA IN SVETA o vzpostavitvi Evropskega sistema prenašanja kreditnih točk v poklicnem izobraževanju in usposabljanju (ECVET) POVZETEK OCENE UČINKA [SEC(2008) 442 COM(2008) 180 konč.]

DELOVNI DOKUMENT SLUŽB KOMISIJE

POVZETEK OCENE UČINKA O VZPOSTAVITVI EVROPSKEGA SISTEMA PRENAŠANJA KREDITNIH TOČK V POKLICNEM IZOBRAŽEVANJU IN USPOSABLJANJU (ECVET)

Ena od glavnih ovir za večje zanimanje za mobilnost v okviru začetnega in nadaljevalnega usposabljanja je težava z ugotavljanjem in potrjevanjem učnih rezultatov, pridobljenih pri učenju v tujini. Poleg tega lahko pomanjkanje ureditev, ki bi omogočale državljanom, da prenašajo učne rezultate iz enega učnega okvira v drugega in da se lahko njihovi učni rezultati priznavajo, povzroča tudi ovire za mobilnost udeleženca v učnem procesu in za dostop do vseživljenjskega učenja.

V tej oceni učinka so predstavljene različne možnosti, ki jih je Komisija obravnavala pri iskanju rešitev teh vprašanj in za zagotovitev uspeha Evropskega sistema kreditnih točk za poklicno izobraževanje in usposabljanje (ECVET)[1]. Poudarjeno je, da bi dodana vrednost Evropskega sistema kreditnih točk za poklicno izobraževanje in usposabljanje omogočila lažje vseživljenjsko učenje in zmanjšala ovire za mobilnost v Evropi.

Izobraževanje in usposabljanje sta sestavna dela lizbonske strategije, reformnega programa EU, ki želi odgovoriti na izzive družbe znanja in gospodarstva. Razvoj znanja, sposobnosti in usposobljenosti državljanov z izobraževanjem in usposabljanjem je zlasti bistveno za doseganje lizbonskih ciljev glede konkurenčnosti, rasti, zaposlovanja in socialne kohezije.

V vmesnem poročilu leta 2005 o lizbonski strategije je bilo sklenjeno, da na te izzive takrat še ni bilo odgovorjeno. V okviru tega dokumenta je bilo zlasti ugotovljeno, da še vedno obstajajo pomembne ovire za doseganje vseživljenjskega učenja in za mobilnost udeležencev v učnem procesu in delavcev. Zato je potrebno razvijati sredstva in mehanizme sodelovanja med ustanovami, sistemi in državami, ki lahko povečajo sodelovanje v vseživljenjskem učenju in omogočijo lažje prenašanje kvalifikacij. Večja preglednost kvalifikacij je prvi pogoj za to strategijo in je potrebna za razvoj znanja, sposobnosti in usposobljenosti, ki jih potrebujejo evropski državljani.

Evropski sistem kreditnih točk za poklicno izobraževanje in usposabljanje je namenjen državljanom, da se omogoči priznavanje njihovih učnih rezultatov pri čezmejnem vseživljenjskem učenju. Tehnične specifikacije za ECVET temeljijo na praksah, ki že obstajajo v nekaterih državah članicah. Sestavljajo jih naslednji deli:

- opis kvalifikacije v enotah učnih rezultatov (znanje, sposobnosti in usposobljenosti), ki se lahko prenašajo in zbirajo;

- oblikovanje in zagotavljanje preglednosti prenašanja in zbiranja učnih rezultatov, kar omogoča, da se enote učnih rezultatov, dosežene in ocenjene v enem okviru, prenesejo v drugi okvir in zbirajo;

- vzpostavitev partnerstev pristojnih ustanov za oblikovanje okolja, v katerem se lahko razvije vzajemno zaupanje, in zagotovitev določbe okvira ECVET za prenašanje kreditnih točk kot dela prihodnjega čezmejnega učenja in usposabljanja;

- dodelitev točk ECVET kvalifikacijam in enotam kot potreben in dopolnilen vir informacij. Ta dodelitev temelji na skupnem evropskem dogovoru.

Pri uporabi sistema ECVET se enote ali deli enot učnih rezultatov, doseženih in ocenjenih v enem učnem okviru, prenesejo v drugega. V tem drugem okviru jih pristojne ustanove potrdijo in priznajo kot del zahtev za pridobitev kvalifikacije, ki jo oseba želi pridobiti. Potem se lahko enote učnih rezultatov zbirajo za pridobitev kvalifikacije v skladu z nacionalnimi, sektorskimi ali regionalnimi pravili.

Kot je predstavljeno v oceni učinka in v osnutku priporočila, je ECVET sredstvo za omogočanje lažje preglednosti, primerljivosti, prenašanja in zbiranja učnih rezultatov med različnimi učnimi okviri. Cilj ali zahteva sistema ECVET ni razdrobitev kvalifikacij niti uskladitev kvalifikacij in sistemov poklicnega izobraževanja in usposabljanja). Njegov namen je namreč dopolnjevati in krepiti obstoječe instrumente mobilnosti, kot so Evropski sistem prenašanja kreditnih točk v visokošolskem izobraževanju (European Credit and Transfer System for Higher Education, ECTS), Europass in Evropski okvir kvalifikacij (European Qualifications Framework, EQF). Prav tako se pričakuje, da bo ECVET prispeval k reformi nacionalnih sistemov poklicnega izobraževanja in usposabljanja ter k doseganju dejanskega vseživljenjskega učenja.

Zato je cilj ECVET zagotoviti dodano vrednost na področju mobilnosti in vseživljenjskega učenja.

Predlagani ECVET je sestavni del delovnega programa Izobraževanje in usposabljanje 2010, katerega namen je doseganje lizbonskih ciljev glede izobraževanja in usposabljanja. Komisija je pripravila načrt za ECVET po številnih zahtevah držav članic, socialnih partnerjev in drugih zainteresiranih strani.

Pri prvi obravnavani možnosti se ne bi uporabili nobeni pravni instrumenti, Evropska unija ne bi ukrepala. To bi pomenilo nadaljevanje raznolikosti evropskih sistemov, ko v nekaterih državah obstajajo sistemi prenašanja kreditnih točk, v drugih pa ne. Ne bi bilo referenčne točke za pridobitev informacij o nadaljnjem razvoju prenašanja in priznavanja učnih rezultatov mobilnih udeležencev v učnem procesu. To bi zavrlo nadaljevanje okrepljenega sodelovanja, ki se je začelo z Odločbo Sveta in z Deklaracijo leta 2002, ki sta predvideli razvoj sistema kreditnih točk na evropski ravni. Pomenilo bi, da Komisija ni odgovorila na zahteve držav članic po razvoju sistema kreditnih točk, ki bi se lahko uporabljal pri poklicnem izobraževanju in usposabljanju. Vendar ta možnost ne bi bila sprejemljiva za številne zainteresirane strani in ne bi izpolnila jasnega mandata, ki so ga države članice dale Komisiji.

Druga možnost je sporočilo Komisije. Vendar sporočilo Komisije v postopek sprejemanja ne vključuje držav članic ali Evropski parlament. Pri tej možnosti zato ne bi bila sprejeta potrebna politična zaveza za oblikovanje in uspešno izvajanje delujočega sistema ECVET.

Tretja možnost je priporočilo Komisije po členu 150 Pogodbe, ki obravnava poklicno usposabljanje. Čeprav je priporočilo Komisije pravni instrument, še vedno ne bi imelo večjega vpliva od prejšnje možnosti, saj države članice in Evropski parlament ne bi bili vključeni v uradni postopek sprejemanja in tako ne bi bila sprejeta potrebna politična zaveza za učinkovito izvajanje sistema ECVET.

Četrta obravnavana možnost je vzpostavitev sistema ECVET prek zakonodajnega instrumenta priporočila Evropskega parlamenta in Sveta po členih 149 in 150 Pogodbe. Ta instrument bi priporočil, naj države članice prostovoljno uporabljajo ECVET kot sredstvo za omogočanje lažje preglednosti, primerljivosti, prenašanja in zbiranja učnih rezultatov med različnimi učnimi okviri po Evropi. Komisija je sestavila načrt za ECVET na podlagi izkušenj, pridobljenih v postopku načrtovanja sistema ECVET, pri katerem so sodelovali Komisija, države članice, države EGP, države kandidatke in evropski socialni partnerji, in na podlagi izčrpnega posvetovanja ustreznih organov in zainteresiranih strani na evropski ravni na področju poklicnega izobraževanja in usposabljanja.

Peta možnost je vzpostavitev sistema ECVET prek zakonodajnega instrumenta sklepa Evropskega parlamenta ali Sveta po členih 149 in 150 Pogodbe. Vendar bi bili pri tej možnosti sprejeti načela in obveze za tiste države članice, v katerih so nacionalni sistemi povezani s sistemom ECVET, medtem ko se velika večina zainteresiranih strani (države članice, socialni partnerji, sektorji in druge) strinja, da mora biti uporaba sistema ECVET prostovoljna.

Komisija je na podlagi primerjav prednosti in pomanjkljivosti zgoraj navedenih možnosti izbrala četrto možnost, ki bi v sodelovanju z državami članicami in socialnimi partnerji omogočila obravnavo ugotovljenih izzivov in iskanje ustreznih rešitev. Ta možnost tudi najbolj ustreza pričakovanjem držav članic in zainteresiranih strani. Zagotovila bi tudi najboljšo podlago za uspešno izvajanje delujočega sistema ECVET in za doseganje dejanske dodane vrednosti, ki jo lahko evropska razsežnost daje svojim državljanom na področju vseživljenjskega učenja in mobilnosti prek zbiranja in prenašanja učnih rezultatov med različnimi učnimi okviri.

Uspeh sistema ECVET pri doseganju teh ciljev se bo stalno spremljal in ocenjeval. Če bosta Parlament in Svet sprejela ECVET, ta ne bo nespremenljiv, temveč se bo pregledoval in bo predstavljal temelj za nadaljnji razvoj. Komisija bo spremljala izvajanje sistema ECVET in bo štiri leta po sprejetju poročala Evropskemu parlamentu in Svetu o pridobljenih izkušnjah in posledicah za prihodnost, po potrebi pa tudi pregledala pravni instrument. To poročilo bo med drugim temeljilo na rezultatih zunanje ocene.

[1] Okvirna preglednica posebne terminologije v zvezi s sistemom ECVET je na koncu IA.